{{Nr||''de Fernand Mendez Pinto.''|495}}quoy que ce fût qui nous appartiẽt. Ainsi differents que nous estions en nos opinions, & en tres-mauuaise intelligence, nous tardasmes en cette petite Isle plus de 9. iours, dans lesquels les 2. Iuncos partirent, sans que pas vn d’eux nous voulut receuoir & nous ramener, à cause dequoy nous fusmes cõtraints de demeurer en ces solitudes, exposés à plusieurs grãds dangers, desquel ie ne croyois pas que nous pûssions iamais nous eschapper, si Dieu ne se fut souuenu de nous ; car y ayãt desia 17. iours que nous estions là en vne grande misere & sterilité, il vint surgir fortuitement en ce lieu vn Corsaire appellé ''Samipocheca'', qui mis en desroute s’en alloit fuyant la flotte d’''Aytao de Chincheo'', qui de 28. voiles qu’auoit ce Pyrate luy en auoit pris 26. si bien que luy s’estoit eschappé auec les deux vaisseaux qui luy restoient seulement, dans lesquels la pluspart de ses gens estoient blessez, tellement qu’il fut contraint de s’arrester là 20. iours, afin de les y faire penser. Or la necessité presente nous contraignant de nous ranger de quelque costé que ce fut, nous fusmes contraints de prendre party auec luy, & de nous laisser mener où il voudroit iusqu’à ce qu’il pleust à Dieu nous mettre en vn Nauire plus asseuré pour nous en aller à Malaca. Ces 20. iours estãs passés, pendant lesquels les {{Corr|bessez|blessez}} furent gueris, sans que durant ce temps-là il y eut entre nous aucune sotte de recõciliation du discord passé. Ainsi en mauuaise intelligence que nous estiõs, nous nous embarquasmes auec ce Corsaire, à sçauoir trois dans le Iunco où il estoit, & {{Corr|çinq|cinq}} dans l’autre, dont il auoit fait Capitaine vn sien neueu. Estans partis de ce lieu en intẽtion d’aller surgir à vn port appellé ''Lailoo'', à sept lieuës de Chincheo, & à 80. de cette Isle, nous continuasmes nostre route auec bon vent le long de la coste de Lamau par l’espace de 9. iours, iusques à ce qu’vn matin s’estant presque tourné en Nord-oüest, Sud-est, cõme nous fusmes prés de la riuiere du sel, qui est à cinq lieuës de Chabaquée, le malheur voulut pour nous que nous fusmes attaquez par vn Corsaire ; {{Corr|qui qui|qui}} auec sept Iuncos fort grands se mit à nous combattre {{Corr|de puis|depuis}} les six {{Corr|heurs|heures}} du matin {{Corr|iusqu’es|iusques}} à dix, en laquelle meslée nous fusmes traitez à grands coups de traits, & à force
<references/>
Les voyages advantureux de Fernand Mendez Pinto.djvu/513